Zbog širenja mržnje i ksenofobije uhićen je 22-godišnjak iz Bergama kod kojeg je talijanska policija pronašla neonacističke letke, keltske križeve, poruke s pozivanjem na Nezavisnu državu Hrvatsku i Hitlera, uz majice s obilježljima HOS-a i Bad Blue Boysa, te pozdravom ‘Za dom spremni’. Prodavao ih je u jednom od gradskih parkova, a u njegovom domu policija je pronašla i praznog streljiva.

Što su Europske oslobodilačke sile?

Na letcima koje je rasparčavao nalaze se i poruke tzv. Europske oslobodilačke sile, što je pokret za koji su talijanski istražitelji prvi puta sada čuli. Zbog toga će produbiti ovu istragu ne bi li otkrili o čemu se točno radi.

Uz to, analizirat će se i učestala putovanja ovog 22-godišnjaka u Hrvatsku, kao i njegove veze s navijačima Dinama, budući da proizlazi da je i pripadnik BBB-a. Iako je u pitanju mladi Talijan, policija je na konferenciji za novinare otkrila kako govori i hrvatski i ruski jezik.

Kako je ovaj slučaj otkriven?

Sumnjivi slučaj prodaje neonacističkog materijala policiji je prijavio zamjenik gradonačelnika Bergama Sergio Grandi, nakon čega je policija pokrenula istragu koja je rezultirala uhićenjem 22-godišnjaka. Za sada je protiv njega podnijeta prijava zbog rasne mržnje.

U nastavku postupka istražitelji će provjeriti i njegove moguće kontakte s neonacističkim i ksenofobnim pokretima u drugim europskim zemljama. Prema za sada dostupnim informacijama sporne letke i majice izrađivao je sam, te ih dalje distribuirao.

Evo što su mu sve pronašli.